Innoverende mediese produk uit noodsaak geboreNico Basson met die produk CastProtect wat hy self ontwikkeling het. Foto: Atterbury Trust Nadat Nico Basson 16 weke in die hospitaal moes deurbring met verbande wat nie nat mag word nie, het hy ’n mediese produk ontwerp wat dié probleem oorbrug. As gevolg van komplikasies van slaap-apnee en ’n lang tyd in die bed het hy veneuse ulkusse of spataarsere, soos dit algemeen bekend is, ontwikkel. Die produk, wat CastProtect gedoop is, het hom die wenprys in die 2014 Akademia Sakeplan-kompetisie besorg en die Atterbury Trust het met Basson gesels om meer oor die produk uit te vind. Nadat Basson uit die hospitaal ontslaan is, kon hy weens sy verswakte toestand nie voortgaan met die bestuur van sy eie spysenieringsbedryf nie. Omdat hy steeds ’n inkomste nodig gehad het, het hy navorsing begin doen oor produkte wat sy lewe sou kon vergemaklik. Hy kon slegs produkte vind wat in die VSA gemaak word en wat onbekostigbaar is. Toe het hy besluit om CastProtect te ontwikkel. Dié gebore Vrystater, wat nou in die noordelike voorstede van Kaapstad woon, se toestand was só chronies dat hy sy vrou hom moes verpleeg. Ná die ontwerp van sy produk het hy dit vir stort en swem gebruik omdat hy nie weer infeksie in sy bene wou kry nie. Dit was ’n eenvoudige oplossing vir sy probleem. “Voorheen het ons maar plastieksakke met waterdigte kleefband gebruik, maar dit het nie gewerk nie – die kleefband het my bietjie beenhare uitgetrek en die plakmiddel daarop bevat lateks, waarvoor ek, soos soveel ander mense, allergies is,” sê hy. CastProtect bied 11 variasies van die produk. Dit sluit in variasies vir arms en bene sowel as volwassenes en kinders. Die produk is ook na gelang van mense se gewig aangepas. Dit is effektief vir mense met veneuse ulkusse, diabetiese sere of mense wat in gipsverbande met gebreekte arms of bene is. Dit kan selfs gebruik word deur mense met kunsledemate, brandwonde, dermatologiese kondisies of enige deel van die liggaam wat nie met water in aanraking mag kom nie. Die produk het goedkeuring van die departement van gesondheid verkry en is op die Wes-Kaapse verskaffersdatabasis geregistreer. Dit is ook goedgekeur vir verskaffing aan die weermag. Basson beplan om met die prysgeld van R100 000 ŉ nuwe rekenaar en CPAP-masjien vir sy slaap-apnee aan te skaf, en om sy vrou, wat jare al na hom omsien, te bederf. Basson het groot drome vir die produk en beplan om baie mense daarmee te help. Hy sou ook by die finansiering van ander mediese projekte betrokke wou wees, onder meer ŉ velbank waar vel ‘gekweek’ word vir brandslagoffers in Suid-Afrika. Hy is deur beleggers genader en moontlikhede vir die uitvoer van sy produk na die res van die wêreld is tans in die vooruitsig. Daar is ook onderhandelinge oor ŉ fabriek in Suid-Afrika om die produk hier te vervaardig. “My raad vir ander entrepreneurs is om krities te dink, nooit op te gee nie en altyd aan te hou droom,” sê Basson.